ТӨСӨЛ

БИЕИЙН ТАМИР, СПОРТЫН АЖИЛ ҮЙЛЧИЛГЭЭГ ТӨРИЙН

БУС БАЙГУУЛЛАГА, АЖ АХУЙН НЭГЖЭЭР ГҮЙЦЭТГҮҮЛЭХ ЖУРАМ

Нэг.НИЙТЛЭГ ҮНДЭСЛЭЛ

1.1.Энэхүү журмын зорилго нь биеийн тамир, спортын ажил үйлчилгээг төрийн бус байгууллага, аж ахуйн нэгжээр гүйцэтгүүлж хамтран ажиллах гэрээ байгуулах, дүгнэх,шилдэг байгууллагыг шалгаруулахтай холбоотой харилцааг зохицуулахад оршино.

1.2.Биеийн тамир, спортын ажил үйлчилгээг төрийн бус байгууллага, аж ахуйн нэгжээр гүйцэтгүүлж гэрээ байгуулах, дүгнэхэд энэхүү журмыг мөрдлөг болгоно.

1.3.Төрийн бус байгууллага гэдэгт улсын бүртгэлд бүртгэлтэй биеийн тамир, спортын чиглэлээр үйл ажиллагаа явуулдаг гишүүнчлэлтэй болон гишүүнчлэлгүй ашгийн бус байгууллага байна.

1.4. Аж ахуйн нэгж гэдэгт үндсэн болон туслах үйл ажиллагааны чиглэл нь биеийн тамир спортын салбарт үйл ажиллагаа явуулах зорилготой тэмцээн, уралдаан, өдөрлөг зохион байгуулах хөрөнгө санхүү, хүний нөөцтөй компани, нөхөрлөл байна.

1.5. Биеийн тамир, спортын ажил үйлчилгээ үзүүлэх аж ахуйн нэгжтэй хамтран ажиллах гэрээ байгуулах дүгнэхэд энэхүү журмыг баримтална.

Хоёр. БИЕИЙН ТАМИР, СПОРТЫН ГАЗРЫН ЭРХ, ҮҮРЭГ

**2.1. Биеийн тамир, спортын газар нь дараах эрхийг эдэлнэ. Үүнд:**

1.Биеийн тамир, спортын тухай хуулийн дагуу батлагдсан төсөвт багтаан спортын холбоо, клубуудтэй хамтран ажиллах гэрээ байгуулах замаар ажил үйлчилгээг гүйцэтгүүлнэ.

2. Засгийн газрын тогтоолоор батлагдсан журмын дагуу тухайн төрлийн албаны хүмүүс, дасгалжуулагч, тамирчдыг тэмцээн уралдаанд оролцох боломжоор хангаж, хамтран ажиллах гэрээ байгуулсан төрийн бус байгууллагын тодорхойлолт, удирдамж, мэдүүлгийг үндэслэн чөлөөний хуудас олгоно.

3. Хууль тогтоомж болон бодлогын баримт бичгийн зорилт арга хэмжээтэй нийцсэн, тухайн жилийн үйл ажиллагааны төлөвлөгөөний дагуу мөнгөн болон мөнгөн бус хэлбэрээр дэмжлэг үзүүлнэ.

4.Төрийн бус байгууллагад үзүүлэх дэмжлэг нь биеийн тамир спортыг хөгжүүлэхэд чиглэгдсэн тэмцээн уралдаан зохион байгуулах болон оролцох, хэрэглэл материал нэмэгдүүлэх, заал, зам талбай, орчин нөхцлийг сайжруулах, туршлага солилцох, багш дасгалжуулагч ажиллуулах гэсэн олон талт үйл ажиллагаа байна.

4.Энэхүү журамд заасан шалгуур үзүүлэлтийн дагуу гэрээг дүгнэж бүрэн хангалттай үнэлгээ авсан спорт холбоодыг шагналд тодорхойлох, хангалтгүй үнэлгээ авсан спорт холбоодтой хамтран ажиллах гэрээг цуцлах эрхтэй.

**2.2. Биеийн тамир, спортын газар нь дараах үүргийг хүлээнэ. Үүнд:**

1.Гэрээ байгуулсан төрийн бус байгууллага, аж ахуйн нэгжтэй авлига, ашиг сонирхлын зөрчилгүй ажиллана.

2.Тив, дэлхий, олон улс, улсын аварга шалгаруулах тэмцээнд медаль авсан тамирчдад аймгийн Засаг даргын захирамжаар батлагдсан мөнгөн урамшуулал олгуулах

3.Улс болон бүсийн аварга шалгаруулах тэмцээн зохион байгуулах талаар улс орон нутгийн төсөвт тусгуулах

Гурав. БИЕИЙН ТАМИР, СПОРТЫН

ХОЛБООД КЛУБУУДЫН ЭРХ, ҮҮРЭГ

**3.1.Биеийн тамир, спортын холбоод клубууд нь дараах эрхийг эдэлнэ. Үүнд:**

1.Хамтран ажиллах гэрээний дагуу тэмцээн уралдаан зохион байгуулах болон оролцоход хөрөнгө санхүүгийн дэмжлэг хүсэх эрхтэй.

2. Батлагдсан төлөвлөгөөний дагуу албаны хүмүүс, дасгалжуулагч, тамирчдыг тэмцээн уралдаанд оролцуулахдаа байгууллагын тодорхойлолт гаргаж чөлөөлүүлэх бичиг авах эрхтэй.

3.Спортын төрөл, чиглэлийг хөгжүүлэх талаар биеийн тамир, спортын газартай хамтран ажиллах гэрээ байгуулах эрхтэй.

**3.2.Биеийн тамир, спортын холбоо, клубууд нь дараах үүргийг хүлээнэ. Үүнд:**

1.Тухайн жилд зохион байгуулагдах тив, дэлхий, олон улс, улсын аварга шалгаруулах тэмцээнд хуваарийн дагуу оролцох.

2. Хамтран ажиллах гэрээний дагуу хүлээсэн үүргээ биелүүлж төлөвлөгөө, тайлан, статистик мэдээ зэргийг тухай бүр ирүүлэх.

3.Тамирчдын залгамж халааг бэлтгэж, өсвөрийн шигшээ баг бүрдүүлэх

4.Тухайн биеийн тамир, спортын төрлийн материаллаг баазыг нэмэгдүүлэх, секц дугуйлан хичээллүүлэх, тамирчдаас сорил авах дүгнэх, бэлтгэл сургууилалтыг зохион байгуулах, хяналт тавих, ёс зүй харилцаа хандлагыг сайжруулах

5.Тухайн биеийн тамир, спортын төрлөөр өсвөр үе, залуучууд, ахмад үеийн хамтын ажиллагааг сайжруулах, нийгэмд эерэг хандлага бий болгох чиглэлээр бусад иргэн, байгууллагатай хамтран ажиллах

Дөрөв.ГЭРЭЭ БАЙГУУЛАХ

4.1. Биеийн тамир, спортын газар нь энэхүү журамд заасан нөхцөл шаардлагыг биелүүлсэн биеийн тамир, спортын чиглэлийн төрийн бус байгууллагатай 1-2 жилийн хугацаатай хамтран ажиллах гэрээ байгуулна. Гэрээ нь 3 хувь байна.

4.2. Хамтран ажиллах гэрээ нь Монгол улсын хууль тогтоомжид үндэслэсэн 2 талын эрх, үүрэг, шалгуур үзүүлэлт, хүлээх хариуцлагыг тодорхойлсон байна.

Тав. ГЭРЭЭНИЙ ШАЛГУУР ҮЗҮҮЛЭЛТ

5.1.Спортын чиглэлийн төрийн бус байгууллагатай

хамтран ажиллах гэрээний шалгуур үзүүлэлт:

|  |  |
| --- | --- |
| Олон улс, улсын аварга шалгаруулах тэмцээн зохион байгуулсан эсэх | 15 |
| Олон улс, улсын аварга шалгаруулах тэмцээнд оролцсон амжилт | 15 |
| Өсвөрийн шигшээ баг бүрдүүлсэн бол 5 оноогоор, улсын аварга шалгаруулах тэмцээний амжилтыг 5 хүртэл оноогоор | 10 |
| Сар бүр статистик мэдээ ирүүлсэн эсэх | 10 |
| Биеийн тамир, спортын газраас санаачилсан ажилд оролцсон оролцоо Нээлттэй хаалганы өдөрлөг, Хүүхдийн баяр, Мод тарих, Тамирчдын баяр гэх мэт. | 10 |
| Төрийн бус байгууллагаас нийгэмд зөв үлгэр дууриалал үзүүлсэн арга хэмжээ | 10 |
| Жилийн үйл ажиллагааны төлөвлөгөө ирүүлсэн эсэх | 10 |
| Гэрээний биелэлт тайлан ирүүлсэн эсэх | 10 |
| Санхүүгийн баримт тайланг бүрэн хугацаандаа тайлагнасан байдал | 10 |
| Нийт оноо | 100 |

5.2.Нийтийн биеийн тамирын чиглэлийн төрийн бус

байгууллагатай хамтран ажиллах гэрээний шалгуур үзүүлэлт:

|  |  |
| --- | --- |
| Зохион байгуулсан өдөрлөг уралдааны тоо | 15 |
| Зохион байгуулсан өдөрлөг уралдаанд хамруулсан иргэдийн тоо | 15 |
| Тухайн жилд хичээллэсэн иргэдийн тоо | 10 |
| Сар бүр статистик мэдээ ирүүлсэн эсэх | 10 |
| Биеийн тамир, спортын газраас санаачилсан ажилд оролцсон оролцоо Нээлттэй хаалганы өдөрлөг, Хүүхдийн баяр, Мод тарих, Тамирчдын баяр гэх мэт. | 10 |
| Төрийн бус байгууллагаас нийгэмд зөв үлгэр дууриалал үзүүлсэн арга хэмжээ | 10 |
| Жилийн үйл ажиллагааны төлөвлөгөө ирүүлсэн эсэх | 10 |
| Гэрээний биелэлт тайлан ирүүлсэн эсэх | 10 |
| Санхүүгийн баримт тайланг бүрэн хугацаандаа тайлагнасан байдал | 10 |
| Нийт оноо | 100 |

5.3.Фитнесс, спиннинг клубуудтэй хамтран

ажиллах гэрээний шалгуур үзүүлэлт:

|  |  |
| --- | --- |
| Байр танхим, тоног төхөөрөмж нь стандарт шаардлагыг хангасан эсэх | 10 |
| Мэргэжлийн биеийн тамирын арга зүйчтэй эсэх | 10 |
| Тухайн жилд хичээллэсэн иргэдийн тоо | 10 |
| Сар бүр статистик мэдээ ирүүлсэн эсэх | 10 |
| Биеийн тамир, спортын газраас санаачилсан ажилд оролцсон оролцоо Нээлттэй хаалганы өдөрлөг, Хүүхдийн баяр, Мод тарих, Тамирчдын баяр гэх мэт | 10 |
| Клубээс нийгэмд зөв үлгэр дууриалал үзүүлж санаачилсан арга хэмжээ | 10 |
| Жилийн үйл ажиллагааны төлөвлөгөө ирүүлсэн эсэх | 10 |
| Гэрээний биелэлт тайлан ирүүлсэн эсэх | 10 |
| Санхүүгийн баримт тайланг бүрэн хугацаандаа тайлагнасан байдал | 10 |
| Нийт оноо | 100 |

Зургаа. ГЭРЭЭ ДҮГНЭХ

6.1. Биеийн тамир, спортын газрын даргын тушаалаар гэрээ дүгнэх Ажлын хэсэг байгуулна. Ажлын хэсэг нь сондгой тоотой байх ба тухайн чиглэлийн төрийн бус байгууллагаас 1 төлөөллийг оролцуулна.

6.2. Ажлын хэсэг нь төрийн бус байгууллага, клубуудээс ирүүлсэн үйл ажиллагааны болон санхүүгийн тайланд үндэслэн шалгуур үзүүлэлт тус бүрээр оноо тавьж, нийлбэр оноогоор дүгнэнэ.

-90-100 оноо **“А буюу бүрэн хангалттай”** үнэлгээ;

-80-90 оноо **“В буюу хангалттай”;**

-70-80 оноо “**С буюу сайжруулах шаардлагатай**”;

-60-70 оноо “**D буюу хангалтгүй**”

6.3. Ажлын хэсэг нь гэрээ байгуулсан төрийн бус байгууллагуудын үнэлгээг талуудад жил бүрийн 12 сарын 10-ны дотор ил тод нээлттэй танилцуулна.

6.4.Биеийн тамир, спортын газар нь ажлын хэсгийн дүгнэлтээр хамгийн өндөр оноо авсан 3 байгууллагыг шалгаруулж тухайн жилийн шилдэг биеийн тамир, спортын байгууллагаар, А үнэлгээг 2 жил дараалан авсан төрийн бус байгууллагыг орон нутгийн шагналд, 3 жил авсан бол улсын шагналд тодорхойлж уламжлах, В үнэлгээ авсан бол гэрээг хэвийн үргэлжлүүлэх, С үнэлгээ авсан бол хязгаарлалттай гэрээ байгуулах, D үнэлгээ авсан бол гэрээ цуцлах шийдвэрийг гаргана.

6.5.Биеийн тамир, спортын газар нь жил бүр хамтран ажиллах гэрээг дүгнэж, гэрээ дүгнэсэн акт үйлдэнэ.

**Санал хүсэлт гаргах:**Энэхүү журамд нэмэлт өөрчлөлт оруулах талаар улсын бүртгэлд бүртгэлтэй, Орхон аймагт үйл ажиллагаа явуулж буй биеийн тамир, спортын чиглэлийн төрийн бус байгууллага, аж ахуйн нэгжүүд санал хүсэлтээ sportnaadam2023@gmail.com хаягт албан бичгээр ирүүлнэ үү.